ΓΡΑΠΤΗ ΕΡΩΤΗΣΗ E-1602/98

υποβολή: Joaquín Sisó Cruellas (PPE) προς την Επιτροπή

(25 Μαΐου 1998)

Θέμα: Έλλειψη επαγγελματικότητας στα solarium

Ο Οργανισμός Καταναλωτών και Χρηστών (OCU) πραγματοποίησε έρευνα σε 68 κέντρα τεχνητής ηλιοθεραπείας σε εννιά ισπανικές πόλεις, που επελέγησαν στην τύχη. Η έρευνα κρούει τον κώδωνα του κινδύνου για το "υπερβολικά χαμηλό επίπεδο επαγγελματικότητας" των υπευθύνων των εν λόγω solarium, στα οποία χρησιμοποιούνται υπεριώδεις ακτίνες τύπου UVA και προειδοποιεί ότι η καταχρηστική υποβολή σε αυτές τις μεθόδους μπορεί να προκαλέσει ανεπανόρθωτη βλάβη στην υγεία.

Σύμφωνα με τα πορίσματα αυτής της έρευνας, το προσωπικό των solarium δεν διαθέτει την κατάλληλη κατάρτιση, παρέχει εσφαλμένες πληροφορίες και δεν λαμβάνει υπόψη τις ιδιαιτερότητες του δέρματος των χρηστών. Μόνο έξι από τα 68 κέντρα έδωσαν επαρκείς συμβουλές όσον αφορά τις αντενδείξεις ενώ, ακόμη χειρότερα, δέκα από αυτά δεν συνιστούσαν τη χρησιμοποίηση γυαλιών για την προστασία των ματιών από την ακτινοβολία, με το επιχείρημα ότι τα γυαλιά "αφήνουν σημάδια". Επιπλέον ο OCU θεωρεί ότι οι διαφημίσεις περί τα solarium είναι ένα κράμα "γελοίων στερεοτύπων", "απατηλής και μεροληπτικής πληροφόρησης" και αφορούν "επικίνδυνες πρακτικές".

Ερωτάται η Επιτροπή. Υπάρχει σε κοινοτικό επίπεδο κάποιο μέτρο για την προστασία της υγείας των χρηστών από ενδεχόμενες καταχρηστικές πρακτικές στα κέντρα τεχνητής ηλιοθεραπείας;

Υπάρχει κοινοτική νομοθεσία που να διέπει τις συσκευές ακτίνων UVA και τη χρησιμοποίησή τους στα solarium;

Θεωρεί η Επιτροπή αναγκαία τη λήψη μέτρων επί του προκειμένου;

Απάντηση της κας Bonino εξ ονόματος της Επιτροπής

(28 Ιουλίου 1998)

Η Επιτροπή γνωρίζει τους κινδύνους για την υγεία που συνδέονται με τη χρήση της τεχνητής υπεριώδους ακτινοβολίας (UV) για καλλωπιστικούς λόγους.

Ως ειδικό μέτρο, με την απόφαση αριθ. 646/96/ΕΚ του Ευρωπαϊκού Κοινοβουλίου και του Συμβουλίου, της 29ης Μαρτίου 1996, για τη θέσπιση σχεδίου δράσης για την καταπολέμηση του καρκίνου εντός του πλαισίου δράσης στον τομέα της δημόσιας υγείας (1996-2000)(1) προτάθηκαν κατάλληλες εκστρατείες στα μέσα μαζικής ενημέρωσης με σκοπό να καταστήσουν ευρύτερα γνωστούς τους κινδύνους που συνδέονται με την υπερβολική έκθεση του δέρματος στην υπεριώδη ακτινοβολία. Στα πλαίσια της ευρωπαϊκής εβδομάδας κατά του καρκίνου του 1996, ο κίνδυνος από την υπερβολική έκθεση αντιμετωπίστηκε σε ευρωπαϊκή κλίμακα με τη διανομή άνω των 25 εκατομμυρίων φυλλαδίων σχετικά με το ζήτημα αυτό στα κράτη μέλη.

Οι λυχνίες που χρησιμοποιούνται για την υπεριώδη ακτινοβολία καλύπτονται από την οδηγία 73/23/ΕΟΚ του Συμβουλίου της 19ης Φεβρουαρίου 1973 περί προσεγγίσεως των νομοθεσιών των κρατών μελών των αναφερομένων στο ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσεως(2). Η οδηγία αυτή αναφέρεται επίσης στην ακτινοβολία του εν λόγω εξοπλισμού. Οι ειδικές απαιτήσεις για τις συσκευές αυτές ορίζονται στο πρότυπο EN 60335-2-27 (Ασφάλεια οικιακών και παρόμοιων ηλεκτρικών συσκευών - Μέρος 2: Ειδικές απαιτήσεις για συσκευές αγωγής δέρματος υπεριώδους και υπέρυθρης ακτινοβολίας για οικιακή και παρόμοια χρήση).

Εντούτοις, η κοινοτική νομοθεσία δεν καλύπτει ειδικά τη χρήση αυτών των λυχνιών από παροχείς υπηρεσιών ούτε και απαιτεί να παρέχεται υποχρεωτικά ενημέρωση σχετικά με τους κινδύνους για την υγεία από τα κέντρα ηλιοθεραπείας προς τους πελάτες τους. Συνεπώς, τα ίδια τα κράτη μέλη πρέπει να λάβουν τα αναγκαία μέτρα για την προστασία και την ασφάλεια των καταναλωτών.

(1) ΕΕ L 95 της 16.4.1996.

(2) ΕΕ L 77 της 26.3.1973.